Oral in die land is Afrikaanse naam- en padborde aan die verdwyn. Kleinfontein wil ’n bolwerk teen Afrikaans se agteruitgang in openbare gebruik vorm. Daarom is netjiese naam- en aanwysingsborde in goeie Afrikaans ook op ons lys.
Buiten die gereelde besoekers van belangstellende Afrikaners, ontvang Kleinfontein ook dikwels joernaliste van regoor die wêreld. Vriende van Kleinfontein beoog om so gou as moontlik ’n video van ons Boeredorp te maak. Dalk gebruik ons nog ’n hommeltuig (die mooi Afrikaanse woord vir 'drone'). ’n Volledige inligtingsbrosjure is ook in die pyplyn.
Kleinfontein BCVO, in die hartjie van die dorp, is slegs ’n laerskool, wat sy kinders aan die bekende CVO Pretoria oorhandig vir hoërskoolonderrig. Die uiters verantwoordelike plig van opvoeding kom egter teen ’n prys. Die skool kry geen staatsbefondsing nie. Baie ouers, soos Dirkie hierbo se ouers, kan nie die R900 per leerling per maand bekostig nie. Met ’n groot behoeftige Afrikanergemeenskap in Kleinfontein gebeur dit ongelukkig dat kinders weggewys moet word weens ’n gebrek aan fondse. Die Vriende van Kleinfontein wil soveel as moontlik kinders elke kwartaal borg.
Kleinfontein beskik reeds oor 'n netjiese en gewilde Sorgsentrum, maar dis die soort instelling wat altyd instandhouding en verbetering vra. Help ons om hierdie bate van die Afrikanervollk goed te bedryf en 'n veilige en bekostigbare heenkome vir Afrikaner afgetredenes te verseker.